Diari Oficial de la Generalitat Valenciana


Sumari del DOGV 139, del 05-01-1984 (1984/802604)

RESOLUCIÓ de 13 de desembre de 1983, de la Direcció General d'Educació Bàsica, per la qual es convoquen eleccions per a elegir representants als òrgans col.legiats dels centres escolars.
------------------------------------------------------------------------------------------------------------------------------------------------------------------------------------------

### Dades del document

Número de DOGV
:   139

Data del DOGV
:   05-01-1984

Secció del DOGV
:   ALTRES DISPOSICIONS

Número del document
:   1984/802604


Data del document
:   13-12-1983

Organisme emissor
:   Conselleria de Cultura, Educació i Ciència

Tipus de document
:   Resolució

Resolució de 13 de desembre de 1983, de la Direcció General d'Educació Bàsica per la qual es convoquen eleccions per a elegir representants als Òrgans col.legiats dels centres escolars.  
Hi ha actualment molts centres escolars sense els òrgans col·legiats en funcionament, bé per trasllat d'alguns dels representants dels professors, bé per haver hagut de donar de baixa els representants dels pares al final dels estudis dels seus fills, bé per causar baixa en el centre els representants dels alumnes o per qualsevol altra circumstància.   
Es a la Conselleria de Cultura, Educació i Ciència a qui pertoca la convocatòria d'eleccions de representants en els òrgans col·legiats dels centres, en virtut de competències assumides per Reial Decret 2093/1983, de 28 de juliol.   
En tant que es regula el procediment de participació de la comunitat educativa en els centres escolars, i de manera transitòria per al curs 1983-84, cal dictar unes normes que possibiliten que els òrgans col·legiats de govern puguen estar constituïts a tots els Centres de Preescolar i Col·legis d'EGB de la Comunitat Valenciana i puguen exercir les funcions que tenen atribuïdes segons la normativa vigent.   
Conseqüentment, aquesta Direcció General disposa:   
1. Es prorroga el mandat per al curs 1983-84 a tots els òrgans col·legiats que estiguen constituïts plenament el dia de la publicació de la present Resolució.   
2. Als centres on caiga fer processos d'elecció de representants al Consell de Direcció i a la Junta Econòmica, s'efectuaran d'acord amb el que estableixen els Reials Decrets 2762/1980, de 4 de desembre, i 2268/1982, de 12 d'agost.   
3. El procés electoral es farà entre els dies 8 de gener i 8 de febrer de 1984, inclosos, de forma que les reunions constitutives puguen celebrar-se abans del dia 15 de febrer.   
4. Igualment, podran elegir representants en els òrgans de govern aquells centres que actualment estan funcionant i els que tenen en tràmit l'expedient de creació   
5. Els directors del centres, independentment de facilitar el coneixement mutu de candidats i electors, adoptaran totes les mesures convenients per a animar la participació en els processos electorals, complint així el que disposa la Constitució i la legislació escolar que la desplega.   
Entre les mesures a adoptar es suggereixen les següents:   
- Enviament d'una carta personal del director als pares dels alumnes invitant-los a la participació en la comunitat educativa i explicant les raons en què es fonamenta la filosofía de la participació.   
- La convocatòria d'actes informatius sobre la participació escolar dirigits als pares d'alumnes.   
- La informació als alumnes sobre la participació escolar com a mitjà per a promoure'n tant la intervenció directa com indirectament, a través dels pares o tutors.   
6. La Inspecció d'Educació Bàsica, a més de vetlar pel compliment de les normes sobre participació escolar esmentades anteriorment, animarà i donarà suport a les accions que emprenguen els centres, encaminades a aconseguir que aquesta participació siga àmplia i efectiva.   
7. S'autoritza els caps dels Serveis Territorials a resoldre tots els aclariments i dubtes que sorgesquen en l'aplicació d'aquesta Resolució.   
8. Els Serveis Territorials i la Inspecció d'Educació Bàsica donaran publicitat al contingut d'aquesta Resolució.   
València, 13 de desembre de 1983.   
El Director General d'Educació Bàsica,  
BALTASAR VIVES I MONCHO